Komisijos reglamentas (EB) Nr. 1840/2001
2001 m. rugsėjo 19 d.
trečią kartą iš dalies keičiantis Reglamentą (EB) Nr. 23/2001, nustatantį jautienos sektoriuje taikomas specialiąsias priemones, nukrypstančias nuo Reglamento (EB) Nr. 800/1999, Reglamento (EEB) Nr. 3719/88, Reglamento (EB) Nr. 1291/2000 ir Reglamento (EEB) Nr. 1964/82 nuostatų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EB) Nr. 1512/2001 [2], ypač į jo 29 straipsnio 2 dalies a punktą, 33 straipsnio 12 dalį ir 41 straipsnį,
kadangi:
(1) Tam tikrų valstybių ne Bendrijos narių valdžios institucijų patvirtintos veterinarijos priemonės dėl galvijų ir jų mėsos eksporto, reaguojant į galvijų spongiforminės encefalopatijos atsiradimą, eksportuotojams turėjo rimtų ekonominių pasekmių.
(2) Dėl snukio ir nagų ligos atvejų, užregistruotų keliose valstybėse narėse, buvo patvirtintos apsaugos priemonės pagal 1990 m. birželio 26 d. Tarybos direktyvą 90/425/EEB dėl Bendrijos vidaus prekybos tam tikrais gyvūnais ir produktais veterinarinių ir zootechninių patikrinimų, atliekamų siekiant sukurti vidaus rinką [3], su paskutiniais pakeitimais, padarytais Direktyva 92/118/EEB [4], ypač jos 10 straipsnį, ir pagal 1989 m. gruodžio 11 d. Tarybos direktyvą 89/662/EEB dėl Bendrijos vidaus prekybos veterinarinių patikrinimų, siekiant sukurti vidaus rinką [5], su paskutiniais pakeitimais, padarytais Direktyva 92/118/EEB, ypač jos 9 straipsnį.
(3) Komisijos reglamentas (EB) Nr. 23/2001 [6] su paskutiniais pakeitimais, padarytais Reglamentu (EB) Nr. 908/2001 [7], nustato priemones, švelninančias minėtus rimtus padarinius.
(4) Tam tikrų valstybių ne Bendrijos narių patvirtintos veterinarijos priemonės dėl Bendrijos eksporto vis dar galioja, o tam tikrais atvejais netgi buvo sugriežtintos. Atsižvelgiant į tokią padėtį, reikėtų pratęsti tam tikrus laiko terminus, nors ne ilgiau kaip iki 2001 m. gruodžio 31 d.
(5) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 23/2001 2 straipsnis pakeičiamas taip:
"2 straipsnis
1. Turėtojo prašymu pagal Reglamentą (EB) 1445/95 išduotos eksporto licencijos, dėl kurių buvo kreiptasi iki 2001 m. kovo 30 d. ir kurių galiojimas nepasibaigė iki 2000 m. lapkričio 1 d., panaikinamos, o užstatas grąžinamas.
2. Eksportuotojo prašymu dėl produktų, kuriems iki 2001 m. kovo 30 d.:
- buvo atlikti eksporto muitinės formalumai arba kuriems buvo taikyta viena iš Reglamento (EEB) Nr. 565/80 4 ir 5 straipsniuose nurodytų muitinės kontrolės procedūrų, Reglamento (EB) Nr. 1291/2000 32 straipsnio 1 dalies b punkto i papunktyje ir Reglamento (EB) Nr. 800/1999 7 straipsnio 1 dalyje bei 34 straipsnio 1 dalyje nurodytas 60 dienų išvežimo iš Bendrijos muitų teritorijos terminas pratęsiamas iki 2001 m. gruodžio 31 d.,
- buvo atlikti eksporto muitinės formalumai, tačiau jie dar nebuvo išvežti iš Bendrijos muitų teritorijos, arba kuriems buvo taikyta viena iš Reglamento (EEB) Nr. 565/80 4 ir 5 straipsniuose nurodytų muitinės kontrolės procedūrų, eksportuotojas grąžina iš anksto išmokėtą grąžinamąją išmoką, o įvairūs su operacijomis susiję užstatai grąžinami,
- buvo atlikti eksporto muitinės formalumai ir kurie buvo išvežti iš Bendrijos muitų teritorijos, jie gali būti grąžinti atgal ir išleisti į laisvą apyvartą Bendrijoje. Eksportuotojas grąžina iš anksto išmokėtą grąžinamąją išmoką, o įvairūs su operacijomis susiję užstatai grąžinami,
- buvo atlikti eksporto muitinės formalumai ir kurie buvo išvežti iš Bendrijos muitų teritorijos, jie gali būti grąžinti atgal, kad iki 2001 m. gruodžio 31 d., kol pasieks savo galutinę paskirties vietą, būtų patalpinti laisvojoje zonoje, laisvame sandėlyje arba muitinės sandėlyje ir jiems būtų taikoma sulaikymo procedūra; tai neturi įtakos grąžinamosios išmokos už pristatymą į faktinę galutinę paskirties vietą išmokėjimui arba užstatams, pateiktiems norint gauti licenciją."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas operacijoms, dėl kurių dar nepriimtas galutinis sprendimas.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugsėjo 19 d.